በአማራ ክልል ከ318 ኪሎ ሜትር በላይ የገጠር መንገዶችን ለመገንባት መታቀዱን ኤጀንሲዉ አስታወቀ
በ2010 በጀት ዓመት በክልሉ ከ318 ኪሎ ሜትር በላይ መንገዶችን ለመገንባት አቅዶ እየሰራ መሆኑን የአማራ ክልል ገጠር መንገዶች ኮንስትራክሽን ኤጀንሲ አስታወቀ፡፡
 የኤጀንሲዉ ዋና ስራ አስኪጅ አቶ መብት አድማስ ኤጀንሲው የሚያከናውናቸው ተግባራት የአዳዲስ መንገድ ግንባታዎችን ማከናዎንና ነባር መንገዶች አገልግሎታቸውን ለማስቀጠል የጥገና ስራዎችን ማካሄድ በመሆኑ በ2009 በጀት ዓመት 274. 5 ኪሎ ሜትር አዲስ ግንባታና መልሶ ግንባታ ለማከናዎን አቅዶ 246 ኪሎ ሜትር በላይ መንገድ በመገንባት የዕቅዱን 89 ነጥብ 9 በመቶ ማከናዎን መቻሉን ተናግረዋል፡፡
 አቶ መብት አክለውም ኤጀንሲው በበጀት ዓመቱ ከአዳዲስ መንገዶች ግንባታ ጎን ለጎን 6 ድልድዮችን ለመገንባት አቅዶ 4 ደረጃቸውን የጠበቁ ድልድዮችን ገንብቶ ህብረተሰቡ እንዲገልገልባቸው ማድረጉን አብራርተው ነባር መንገዶችን ከመጠገን አኳያም ከ3ሺህ 91 ኪሎ ሜትር ለማከናዎን ታቅዶ ከ3ሺህ 98 ኪሎ ሜትር በላይ በማከናዎን ዕቀዱን ሙሉ በሙሉ መፈጸም መቻሉን ገልጸዋል፡፡ 
 ኤጀንሲው ከሚሰራቸው ዋና ዋና ተግባራት ጎን ለጎን በክልሉ ወጣቱን የስራ ዕድል ተጠቃሚ ለማድረግ በሰራው ስራ 18ሺህ 977 ለሚሆኑ ዜጎች የስራ ዕድል መፍጠር መቻሉን ተናግረዋል፡፡ 
 የነበሩ አፈጻጸሞች በጥንካሬ የተገመገሙ ቢሆንም የልማት ሰራዊት ግንባታ እንዲሁም በሚገነቡ መንገዶች ላይ ህዝቡ በሚፈልገው ልክ ጥራት ያለው ግንባታ አለማከናዎንና የኪራይ ሰብሳቢነት አመለካከትን በመታገል በኩል የነበሩ ክፍተቶች ሲሆኑ እነዚህን እጥረቶች በቀጣይ በ2010 በጀት ዓመት ለማሻሻል ኤጀንሲው በትኩረት ይሰራል ብለዋል፡፡
 በ2010 በጀት ዓመትም በክልሉ 318 ነጥብ 58 ኪሎ ሜትር መንገዶችን በአዲስ፣በመልሶ ግንባታና ደረጃ ማሳደግ ለመገንባት ዕቅድ ይዞ እየተንቀሳቀሰ መሆኑን የገለጹት አቶ መብት ለዚህ ስራ የሚውል ከ615 ሚሊዮን 384ሺህ 500 ብር በላይ በጀት መመደቡንና ግንባታውን የሚያከናውኑ 44 ፕሮጀክቶች መመረጣቸውንም ጨምረው ገልጸዋል፡፡ 